

**1. ชื่อกิจกรรมและผู้รับผิดชอบกิจกรรม**

ชื่อโครงการ : การอบรมเชิงปฏิบัติการ เรื่อง แนวทางการรักษาด้วยการให้เลือดในปัจจุบัน และกรณีศึกษาการแก้ปัญหาในงานประจำสำหรับห้องปฏิบัติการธนาคารเลือด (Current Guidelines on Blood Transfusion Therapy and Case Study of Problem Solving in Routine Blood Bank Laboratory)

ผู้รับผิดชอบกิจกรรม : กลุ่มวิชาวิทยาภูมิคุ้มกันและกลุ่มวิชาวิทยาศาสตร์การบริการโลหิต คณะเทคนิคการแพทย์ มหาวิทยาลัยรังสิต

**2. หลักการและเหตุผล**

การให้เลือดและส่วนประกอบของเลือดแก่ผู้ป่วย มีบทบาทสำคัญสำหรับการรักษาทางการแพทย์สำหรับโรคและภาวะต่าง ๆ ผู้ป่วยที่สูญเสียเลือดหรือมีปริมาณเลือดไม่เพียงพอต่อความต้องการของร่างกายย่อมเป็นภาวะอันตรายที่จำเป็นจะต้องได้รับเลือดหรือส่วนประกอบของเลือด โดยแพทย์ผู้รักษาจะเป็นผู้พิจารณาความจำเป็นของการให้เลือดและส่วนประกอบของเลือดที่เป็นประโยชน์แก่ผู้ป่วยมากที่สุด โดยขึ้นอยู่กับภาวะของผู้ป่วยนั้น ๆ ตามแนวทางการรักษาด้วยการให้เลือด

 บุคลากรห้องปฏิบัติการธนาคารเลือด เป็นผู้ที่มีบทบาทหน้าที่ในการเตรียมเลือดและส่วนประกอบของเลือดสำหรับแพทย์เพื่อใช้ในการบำบัดรักษาผู้ป่วย บุคลากรจึงจำเป็นต้องมีทั้งความรู้ ความสามารถในการจัดเตรียมเลือดและส่วนประกอบของเลือดที่มีความปลอดภัยแก่ผู้ป่วยตามหลักวิชาการ อย่างไรก็ตามในงานประจำสำหรับห้องปฏิบัติการธนาคารเลือด บุคลากรอาจเผชิญปัญหาที่เกิดขึ้นระหว่างการปฏิบัติหน้าที่ เป็นเหตุให้ไม่สามารถแปลผลการทดสอบได้ เช่น การตรวจหมู่เลือด การตรวจกรองแอนติบอดี และการทดสอบความเข้ากันได้ระหว่างเลือดของผู้ป่วยและผู้บริจาคโลหิต เป็นต้น ส่งผลให้บุคลากรไม่สามารถจัดเตรียมเลือดหรือส่วนประกอบของเลือดได้ ดังนั้นหากบุคลากรห้องปฏิบัติการธนาคารเลือด มีความรู้ความเข้าใจเกี่ยวกับแนวทางการรักษาด้วยการให้เลือดที่เป็นปัจจุบัน รวมถึงการได้ศึกษาเรียนรู้แลกเปลี่ยนประสบการณ์ในกรณีศึกษาจากปัญหาด้านการทดสอบเพื่อการเตรียมเลือดและส่วนประกอบของเลือด พร้อมแนวทางการแก้ใขปัญหา ย่อมส่งผลให้บุคลากรเกิดความรู้ ความเข้าใจ สามารถกำหนดแนวทางปฏิบัติที่เหมาะสม เพื่อช่วยสนับสนุนการรักษาด้วยการให้เลือดได้อย่างมีประสิทธิภาพ ทั้งยังเป็นการเสริมสร้างความมั่นใจให้กับบุคลากรในการปฏิบัติหน้าที่ที่รับผิดชอบ

กลุ่มวิชาวิทยาภูมิคุ้มกันและกลุ่มวิชาวิทยาศาสตร์การบริการโลหิต คณะเทคนิคการแพทย์ มหาวิทยาลัยรังสิต ได้เล็งเห็นความสำคัญในการเพิ่มพูนความรู้ ความสามารถของบุคลากรเทคนิคการแพทย์ ที่ปฏิบัติหน้าที่ในห้องปฏิบัติการธนาคารเลือดเป็นอย่างยิ่ง จึงได้จัด “โครงการอบรมเชิงปฏิบัติการ เรื่อง แนวทางการรักษาด้วยการให้เลือดในปัจจุบันและกรณีศึกษาการแก้ปัญหาในงานประจำวันสำหรับห้องปฏิบัติการธนาคารเลือด เพื่อให้ผู้เข้าร่วมประชุมมีความรู้ ความเข้าใจตามแนวทางการรักษาด้วยการให้เลือด และได้ศึกษาเรียนรู้ กรณีศึกษาต่าง ๆ ที่พบได้ในการทดสอบทางห้องปฏิบัติการ รวมทั้งแนวทางการแก้ปัญหา อันจะทำให้เกิดความมั่นใจในการทำงานและจัดเตรียมเลือดและส่วนประกอบของเลือดให้แก่ผู้ป่วยได้ตามแนวทางการรักษาที่ถูกต้องตามหลักวิชาการต่อไป

**3. วัตถุประสงค์**

1. เพื่อให้ผู้เข้าร่วมประชุมมีความรู้ความเข้าใจเกี่ยวกับการให้เลือดและส่วนประกอบของเลือดตามแนวทางการรักษาด้วยการให้เลือดที่เป็นปัจจุบัน
2. เพื่อให้ผู้เข้าร่วมประชุมได้เรียนรู้กรณีศึกษา และแนวทางการแก้ไขปัญหาที่อาจเกิดขึ้นในการทดสอบทางห้องปฏิบัติการธนาคารเลือด และสามารถนำประสบการณ์การเรียนรู้ไปประยุกต์ใช้เพื่อสามารถจัดเตรียมเลือดและส่วนประกอบของเลือดที่ปลอดภัยให้แก่ผู้ป่วยต่อไป

**4. วิธีการดำเนินการประชุม**

1. การบรรยาย อภิปรายทางวิชาการ โดยผู้ทรงคุณวุฒิ
2. การอบรมเชิงปฏิบัติการ (workshop)

**5. รายละเอียดและประวัติโดยย่อของวิทยากรและผู้อภิปราย**

1. นายแพทย์สุรพงศ์ เลิศธรรมเกียรติ

ตำแหน่ง อาจารย์สถาบันการแพทย์จักรีนฤบดินทร์ คณะแพทยศาสตร์ โรงพยาบาลรามาธิบดี มหาวิทยาลัยมหิดล

1. คณาจารย์กลุ่มวิชาวิทยาศาสตร์การบริการโลหิตและกลุ่มวิชาภูมิคุ้มกันวิทยา

คณะเทคนิคการแพทย์ มหาวิทยาลัยรังสิต

**6. กำหนดการกิจกรรม**

วันเสาร์ที่ 9 พฤศจิกายน 2562 ณ คณะเทคนิคการแพทย์ มหาวิทยาลัยรังสิต

**วันเสาร์ที่ 9 พฤศจิกายน 2562**

08.30 - 09.00 น. ลงทะเบียน

09.00 - 10.30 น. บรรยาย “ Current Guidelines on Blood Transfusion Therapy ”

 โดย นายแพทย์สุรพงศ์ เลิศธรรมเกียรติ

10.30 - 10.45 น. พักรับประทานอาหารว่าง

10.45 - 12.15 น. บรรยาย “ Current Guidelines on Blood Transfusion Therapy ” (ต่อ)

 โดย นายแพทย์สุรพงศ์ เลิศธรรมเกียรติ

12.15 - 13.15 น. พักรับประทานอาหารกลางวัน

13.15 - 16.15 น. Workshop “ Case Study of Problem Solving in Routine Blood Bank Laboratory”

โดย คณาจารย์กลุ่มวิชาวิทยาภูมิคุ้มกันและกลุ่มวิชาวิทยาศาสตร์การบริการโลหิต คณะเทคนิคการแพทย์ มหาวิทยาลัยรังสิต

- แบ่งผู้เข้าร่วมประชุมเป็นกลุ่มย่อย เพื่อแลกเปลี่ยนเรียนรู้ในการหาแนวทาง

แก้ปัญหาโจทย์ที่เป็นกรณีศึกษา โดยมีคณาจารย์ฯ เป็นพี่เลี้ยงกลุ่มย่อย

- รวมกลุ่มย่อยทุกกลุ่ม จากนั้นให้ผู้เข้าร่วมประชุมที่เป็นตัวแทนของกลุ่มย่อย

นำเสนอแนวทางแก้ปัญหาโจทย์ที่เป็นกรณีศึกษา

- เฉลยโจทย์ที่เป็นกรณีศึกษา โดยคณาจารย์ฯ

16.15 น. พักรับประทานอาหารว่าง

16.30 น. ปิดการประชุม

**7. กลุ่มเป้าหมายและจำนวน**

นักเทคนิคการแพทย์ นักวิทยาศาสตร์การแพทย์ นักวิทยาศาสตร์ อาจารย์ เจ้าพนักงานวิทยาศาสตร์ บุคลากรทางการแพทย์ ที่ปฏิบัติหน้าที่ในห้องปฏิบัติการธนาคารเลือด และผู้สนใจ จำนวน 50 คน

**8. งบประมาณ**

 **รายรับ**

1. เงินโครงการ = 6,000บาท

 2. ค่าลงทะเบียน 1,200 บาท/วัน x 50 คน (ภายนอก) = 60,000 บาท

 **รวมรายรับ = 66,000** บาท

 **รายจ่าย**

 1. ค่าวิทยากร = 2,500 บาท

 2. ค่ารถรับส่งวิทยากร = 1,800 บาท

 3. ค่าอาหารกลางวัน = 13,000 บาท

 4. ค่าอาหารว่าง = 6,500 บาท

 5. ค่าน้ำดื่ม = 1,300 บาท

 6. ค่าธรรมเนียมการยื่นขอคะแนน CMTE = 500 บาท

 7. ค่าเช่าสถานที่ = 3,000 บาท

 8. ค่าเจ้าหน้าที่ธุรการ = 1,600 บาท

 9. ค่าแม่บ้าน = 1,000 บาท
 10. ค่าเจ้าหน้าที่โสตฯ = 500 บาท

 11. ค่าช่างภาพ = 500 บาท

 12. ค่าใช้จ่ายเบ็ดเตล็ด = 2,000 บาท

 **รวมรายจ่าย** = **34,200** บาท

**9. ประโยชน์ที่คาดว่าจะได้รับ**

1. ผู้เข้าร่วมประชุมมีความรู้ความเข้าใจถึงแนวทางในการรักษาด้วยการให้เลือด และสามารถนำไปประยุกต์ใช้ในการพัฒนาการให้บริการและ/หรือการบริหารจัดการห้องปฏิบัติการธนาคารเลือด เพื่อรองรับการรักษาตามแนวทางดังกล่าว

2. ผู้เข้าร่วมประชุมได้แลกเปลี่ยนเรียนรู้ เสริมสร้างประสบการณ์ จากกรณีศึกษาและแนวทางแก้ไขปัญหา โดยสามารถประยุกต์แนวทางการแก้ไขปัญหา หากเกิดประเด็นปัญหาดังกล่าวในห้องปฏิบัติการธนาคารเลือดได้อย่างมีประสิทธิภาพ

**10. การประเมินการดำเนินกิจกรรม**

 ประเมินจากความพึงพอใจของผู้เข้าร่วมประชุม อยู่ที่ระดับอย่างน้อย 3.51 จากระดับ 5